Para outras páxinas con títulos homónimos véxase: Nóvgorod (homónimos).
Catedral de Santa Sofía en Novgorod.
Escudo de Armas de Novgorod.
**Velikii Novgorod** (en ruso: *Великий Новгород*), coñecida tamén simplemente como **Novgorod** é unha cidade da Federación Rusa situada a 190 km ao sueste de San Petersburgo, á beira do río Volkhov tras desaugar do lago Ilmen. É a capital do óblast homónimo, e ten unha poboación duns 232.200 habitantes (censo de 2004). Até o ano 1478 a cidade chamábase **Gospodin Velikii Novgorod** (en ruso: *Господин Великий Новгород*, *"Señor Nóvgorod o Grande"*). Logo, até 1999, o seu nome oficial pasou a ser *Novgorod*, e actualmente é **Velikii Novgorod**.

Aparece mencionada por primeira vez no ano 856, na *Crónica de Néstor*, e foi, xunto con Moscova e Kíiv, unha das cidades máis importantes da Europa Oriental durante a Idade Media, e o centro do único principado que escapou do dominio mongol tras a conquista de Rusia polos mongois.

Historia
--------

A cidade emerxeu como o centro político de pobos eslavos e fino-ugrios na metade do século X. A historia de Novgorod está estreitamente relacionada con todos os acontecementos importantes da vida do estado ruso. Na época na que o estado ruso antigo se estaba fomando, foi unha federación de tribos eslavas orientais, os habitantes de Novgorod invitaron ao príncipe Rúrik para impoñer nela a orde e a lei. 

O Kremlin de Novgorod.
Monumento *Milenario de Rusia*, situado no interior do Kremlin de Novgorod (1862).
De Rúrik naceu a famosa dinastía Rúrika, á que pertencen os tsares rusos que gobernaron en Rusia máis de 750 anos. A principios do século X as campañas militares dos príncipes de Novgorod contra Constantinopla para protexer as relacións comerciais con Bizancio deron como resultado a integración das tribos eslavas orientais no antigo estado da Rus de Kíiv.

A adopción do cristianismo no século X trasformou Novgorod nun importante centro eclesiástico. Os esforzos do bispo de Novgorod de estender e desenvolver a relixión cristiá ortodoxa foron recompensados a mediados do século XII, cando o bispado foi elevado a arcebispado, sendo naquela época os prelados de Novgorod os máis importantes da Igrexa Ortodoxa na Rus de Kíiv.

Novgorod é o berce de tradicións republicanas e democráticas de Rusia. Durante 600 anos, até 1478, todas as decisións vitais na súa vida e na política exterior foron tomadas polo *veche*, antigo parlamento constituído polos representantes das familias aristocráticas de Nóvgorod. Finalmente, todo o pobo de Novgorod tomaba parte no *veche*.

Novgorod foi un dos maiores centros da literatura e da produción de libros rusos. Alí, nos anos 30 do século XI, por orde do príncipe Iaroslav I o Sabio, fundouse a primeira escola para trescentos nenos. O Novgorod medieval era un dos centros artísticos máis importantes de Europa. As súas tradicións arquitectónicas, escolas de pintura de iconas, xoiaría e arte decorativa aplicada eran famosas en todo o mundo.

Na cidade encóntranse a catedral de San Nicolao e a catedral de Santa Sofía. E conta cun Kremlin que foi construído durante o reinado de Iaroslav I o Sabio, e que se menciona por primeira vez na *Crónica de Néstor* de 1044.

Segundo unha lenda, durante a conquista da cidade por parte das tropas moscovitas de Iván o Terríbel, unha pomba pousou no alto da cruz que coroa o domo dourado da Catedral de Santa Sofía. Ao ver os horrores cometidos polas tropas moscovitas, a pomba quedou petrificada sobre a cruz. Segundo esta lenda, cando a pomba caera, Novgorod sucumbiría.

A pomba caeu cando o exército nazi tomou Novgorod durante a segunda guerra mundial. Tras a conquista, a cruz foi levada a España por membros da División Azul, segundo dicían, para salvala dos bolxeviques. A cruz foi devolta a Santa Sofía de Novgorod por veteráns da mesma división en 2004, e situada de novo no domo dourado da catedral.

A cidade é patrimonio da humanidade da UNESCO.

Imaxes de Novgorod
------------------

* A torre Spasskaïa do Kremlin.A torre *Spasskaïa* do Kremlin.
* A rúa Iliina na cidade vella de Novgorod.A *rúa Iliina* na cidade vella de Novgorod.
* O Tribunal de Xustiza de Iaroslav.O Tribunal de Xustiza de Iaroslav.
* Á beira do río Volkhov.Á beira do *río Volkhov*.
* Vista xeral da cidade.Vista xeral da cidade.

Notas
-----

1. ↑  En ruso, o nome da cidade significa "cidade nova".
2. ↑  Channon, John; Hudson, Robert (1995). *Penguin Historical Atlas of Russia*. Penguin. p. 16.
3. ↑  "España devolverá a Rusia la cruz de la catedral más antigua del país". Consultado o 10 de marzo de 2014.  Diario *El Mundo* (España), 13/11/2004.

Véxase tamén
------------

|  |  |
| --- | --- |
|  | A Galipedia ten un portal sobre: ***Rusia*** |


|  |  |
| --- | --- |
|  | Commons ten máis contidos multimedia sobre:  ***Velikii Novgorod*** |

### Bibliografía

* Boukine, V. (1984). *Novgorod - Architecture, Monuments, Musées*. Leningrado: Éditions Aurora.
* Franklin, S. & J. Shepard (1996). *The Emergence of Rus' 750-1200*. Londres-Nova York: Longman History of Russia.

### Outros artigos

* Rúrik
* Rus de Kíiv
* Dinastía Rurícovich
* Crónica de Néstor

### Ligazóns externas

* Novgorod the Great site *(en inglés)*
* Velikiy Novgorod for tourists *(en inglés)*
* The Faceted Palace of the Kremlin in Novgorod the Great site *(en inglés)*
* Novgorod the Great for a businessman *(en inglés)*
* Photos tagged with `novgorod` on Flickr, fotos de Nóvgorod o Grande *(en inglés)*